Ottosdal-bejaarde vermoor: ‘Sy het altyd veilig gevoel’Dirkie van der Merwe. Foto: Verskaf ŉ Bejaarde inwoner van Ottosdal in Noordwes wat Vrydagaand wreed in haar huis vermoor is, sal Vrydag ter ruste gelê word. Dirkie van der Merwe (82) se liggaam is Saterdagoggend deur familielede op die vloer in haar huis aangetref. Sy is vermoedelik versmoor en verwurg. Andries Engelbrecht, Van der Merwe se skoonseun, het aan Maroela Media gesê sy skoonma het alleen in ŉ huis in die dorp gewoon nadat sy skoonpa reeds jare gelede oorlede is. “Sy was glad nie bang daar nie en daar was nooit voorvalle van misdaad by haar nie, behalwe vir ŉ tuinstoel wat een keer gesteel is. As dit donker was, het sy haar in haar huis toegesluit en met haar hondjies binne gebly. Sy het altyd baie veilig gevoel,” het hy gesê. Volgens Engelbrecht het Van der Merwe se tuinwerker Saterdagoggend onraad gemerk toe hy gesien het dat daar geen beweging in die huis was nie en dat die voordeur oopgestaan het. Hy is na die apteek in die dorp waar een van Van der Merwe se drie dogters, Laetitia, as apteker werk. Kort daarna het familielede op haar liggaam afgekom. “Die deur en veiligheidshek het oopgestaan, so ons vermoed sy is dalk op die stoep oorval en toe in die huis ingesleep. Daar was geen tekens van inbraak nie,” het Engelbrecht gesê. Hy het ook gesê dit is nog nie duidelik hoeveel verdagtes betrokke was nie en dit sal moontlik deur die forensiese ondersoek bepaal word. Kontant uit Van der Merwe se beursie, haar selfoon, trouring, horlosie en bronsmunte uit ŉ spaarvarkie word vermis. “Sy was ŉ baie saggeaarde mens. Niemand op die dorp het nie met haar oor die weg gekom nie. Sy was maar oud en het al probleme met haar rug en heup gehad, maar selfs op haar gevorderde ouderdom was sy altyd baie liefdevol en saggeaard,” het Engelbrecht gesê. Kol. Sabata Mokgwabone, woordvoerder van die polisie, het die voorval aan Maroela Media bevestig. Niemand is nog in verband met die moord in hegtenis geneem nie.